གནའ་བོའི་ཀེ་རི་སི་ནས་འགོ་འབུས་ཏེ་མིའི་རིགས་ཀྱི་ཞི་བདེ་དང་འདྲ་མཉམ་མ་ཡིན་པའི་འབག་བཙོག་གི་ཞིང་ས་ཆེན་མོའི་ཁྲོད་དུ་དམངས་གཙོའི་ལམ་ལུགས་ཀྱི་རྩི་ཤིང་སྣ་ཚོགས་སྨིན་པ་ནས།དེའི་རླབས་རྒྱུན་གྱི་ཁུག་པ་དག་ཡོ་རོབ་ཀྱི་རིག་རྩལ་བསྐྱར་དར་དང་དེའི་གཞུག་གི་འཛམ་གླིང་སྟེང་བསྟུད་མར་བྱུང་བའི།བློ་འབྱེད་ལས་འགུལ་དང་མི་བུའི་ཐོབ་ཐང་གི་བསྒྲགས་གཏམ་སོགས་ཀྱི་བྱ་འགུལ་མང་པོ་ཞིག་ལ་བརྒྱུས་ནས།འདྲ་མཉམ་དང་དྲང་བདེན་མ་ཡིན་པ་དག་བདེ་ལ་བཀོད་ནས་ཐོན་པ་རེད་ལ།དེ་དག་ནི་མིའི་རིགས་ཀྱི་ཀླད་ཤུགས་ངལ་རྩོལ་ཁོ་ནར་བརྟེན་ཞིང་དཀའ་ལས་གྲངས་མེད་མྱང་མཁན་གྱི་ཤེས་ཡོན་པའི་སྡེ་ཡིས་སྣ་དྲངས་ནས་བྱུང་བ་ཡིན་པ་དེ་སུ་ཡིས་ཀྱང་གཡོལ་མི་ནུས་སོ།།དེ་དང་འབྲེལ་འཛམ་གླིང་གི་མི་རིགས་མང་ཙམ་ཞིག་གི་ཁྲོད་ཤེས་ཡོན་པའི་བསམ་བློ་དང་སྐད་ཆ་དག་ཀློག་པོའམ་དེའི་འབྲེལ་ཡོད་མང་དག་ཅིག་གི་བློ་ཁོག་ཏུ་མ་ཤོང་པར་དམར་གསོད་བྱས་སོང་བ་བགྲང་གིས་མི་ལངས།དེ་བཞིན་དུ་རང་ཅག་བོད་ཀྱི་ཉེ་རབས་ལོ་རྒྱུས་ཁྲོད་དུའང་།ལུང་ཤར་དང་དགེ་ཆོས་རང་གྲོལ་སོགས་ཀྱིས་མཚོན་པའི་ཤེས་ཡོན་པའི་སྡེ་ཡི་བརྒྱུད་ལམ་དག་གིས་ཀྱང་ར་སྤྲོད་ཆེན་པོ་བྱས་ཡོད་པ་རེད་ལ།འདི་ལྟར་ཤེས་ཡོན་པའི་སྙིང་སྟོབས་དང་དམངས་ཀྱི་རྨོངས་བརྟུལ་གྱི་བར་ཐག་ལས་བསྐྲུན་པའི་ལོ་རྒྱུས་ཀྱི་སྐྱོ་གར་དག་གིས།མི་རིགས་དང་རྒྱལ་ཁབ་གང་དག་གི་མ་རྩ་ཆེན་པོ་རྣམས་གཏོར་བཅོམ་བྱས་སོང་བ་དེ་བདེན་དུ་གྲུབ།དེ་ནི་ཏག་ཏག་ཤེས་ཡོན་པ་དེ་དག་གི་བར་ཐག་ཧ་ཅང་ཉེ་བའི་རྨོངས་འཐོམ་པ་དག་གིས་བསྐྲུན་པའི་ལོ་རྒྱུས་ཀྱི་སྐྱོ་གར་རེད་ལ།དེ་ནི་ཆ་མ་སྙོམས་པའི་རིག་གནས་ཤིག་གིས་བསྐྱེད་པའི་ཤེས་ཡོན་པ་དང་དམངས་ཀྱི་བར་ཐག་ཏུ་བསྐྲུན་པའི་ལོ་རྒྱུས་ཀྱི་སྐྱོ་གར་རེད།